DA wil weet wie stem vir Jhb se 1ste burger | Netwerk24
Deur Llewellyn Prince 05 Desember 2019 22:07
Drama gister. Foto: Felix Dlangamandla
Die DA-raadslede wie se "hoogverraad" daartoe bygedra het dat Geoff Makhubo van die ANC tot burgemeester van Johannesburg verkies is, is deel van die "toksiese kultuur" in die party die afgelope twee jaar.
John Steenhuisen, tussentydse DA-leier, het Donderdag op 'n mediakonferensie in die parlement gesê die party ondersoek Woensdag se verkiesing, maar dit gaan moeilik wees omdat dit 'n geheime stemmery was.
Herman Mashaba, gewese burgemeester, het in 'n verklaring gesê die feit dat DA-raadslede vir Makhubo gestem het en nie vir hul eie kandidaat nie, bewys waarom hy die DA móés verlaat.
"Die DA van vandag is duidelik nie die DA waarby ek aangesluit het nie – nie wanneer hulle iemand steun wat blykbaar korrup is nie."
Steenhuisen het gesê hy is uiters teleurgesteld met die DA-raadslede se gedrag en dat Johannesburg "weer vir die wolwe gegooi is".
Geoff Makhubo, nuwe burge-meester van Johannesburg. Foto: Felix Dlangamandla
Steenhuisen het gesê voortaan gaan baie sterk opgetree word teen enige DA-lid wat hom of haar aan swak dissipline skuldig maak.
"Ons kan eenvoudig nie voortgaan met daardie kultuur nie."
Hy het gesê hy het hom verbind tot "veilige plekke" in alle DA-strukture waar gegriefde DA-lede hul kommer openlik kan uiter. So wil hy keer dat DA-lede optree soos in Johannesburg. Dit is nie net skadelik vir die DA-koukus nie, maar ook vir die inwoners van die gebied.
Hy het gesê daar is "magte wat saamspan om Tshwane ook terug te vat" – wat toe later gister die geval was.
"Maar soos in Johannesburg gaan ons daardie regering ook verlaat met 'n paar suksesse soos die finansiële regruk van die metro en die stabilisering van die dienslewering daar."
Oor 2019, waar Mmusi Maimane as partyleier en Mashaba as Johannesburgse burgemeester bedank het, het Steenhuisen "eerlik en reguit" gesê "dit was nie 'n goeie jaar vir die DA nie".
"Maar ons kan in 'n hoekie gaan sit en die jaar betreur of 'n streep daardeur trek en aanbeweeg. Ons gaan egter aanpas en hard werk om die party te hervorm tot 'n moderne, progressiewe organisasie wat slaggereed vir die plaaslike verkiesings in 2021 sal wees.
"Dit is my doelwit as DA-leier om 'n oog te hou oor waar ons moet wees en wat die beste manier is om daar te kom."